Peter Perrett

Peter Albert Neil Perrett (s. 8. huhtikuuta 1952) on englantilainen muusikko. Hänet tunnetaan parhaiten rock-yhtye The Only Onesin johtohahmona, laulajana ja pääasiallisena lauluntekijänä. The Only Onesin lisäksi hän on saavuttanut menestystä myös sooloartistina. Hänen uraansa on varjostanut vaikea päihdeongelma.
Lapsuus ja nuoruus.
Peter Perrett syntyi 8. huhtikuuta 1952 Camberwellissa, Etelä-Lontoossa. Hän asui Bancroft’s School -koulun asuntolassa. Hänet erotettiin koulusta 15-vuotiaana kapinallisen, huonon käytöksen vuoksi. Hänet erotettiin myös seuraavasta koulustaan, Haberdashers’ Aske’s Hatcham Collegesta 16-vuotiaana. Tämän jälkeen hän lähti kotoa ja oppi elättämään itsensä muusikkona. 
Ura muusikkona.
The England’s Glory.
Ennen The Only Onesin perustamista Peter Perrett soitti protopunk-yhtyeessä The England’s Glory vuonna 1973. Tuolloin Perretin laulutyyli muistutti niin paljon Lou Reediä, että se melkein sai NME-lehden toimittajan Nick Kentin uskomaan, että hän kuunteli Velvet Undergroundin julkaisemattomia kappaleita. 
EMI-levy-yhtiö oli kiinnostunut yhtyeestä, ja The England’s Glory äänitti sitä varten lukuisia demoja, mutta sopimusta ei koskaan syntynyt. Vaikka yhtye ei virallisesti julkaissut mitään urallaan, The England’s Gloryn demot on julkaistu vuosia myöhemmin. Vuonna 1987 julkaistiin "The Legendary Lost Album" -nimeä kantava albumi, kun yleisö oli kiinnostunut Peter Perretin varhaisesta tuotannosta The Only Ones -yhtyeen suosion myötä. 
The Only Ones.
The Only Ones oli alun perin aktiivinen vuosina 1976–1982.
Peter Perrett perusti The Only Onesin vuonna 1976. Hänen vaimonsa Zena toimi yhtyeen managerina. Julkaistuaan debyyttisinglen ”Lovers of Today” yhtye solmi levytyssopimuksen CBS Recordsin kanssa ja julkaisi kolme studioalbumia, "The Only Ones" (1978), "Even Serpents Shine" (1979) ja "Baby’s Got a Gun" (1980) sekä harvinaisuuksia sisältäneen kokoelmalevyn "Remains" (1984) 
Yhtye tunnetaan yhä parhaiten kappaleesta ”Another Girl Another Planet”. Peter Perret ja The Only Ones soitti myös Johnny Thundersin taustabändinä tämän vuoden 1978 keikoilla sekä Johnny Thundesin sooloalbumilla "So Alone" (1978) Vuonna 1980 Peter Perrett tuotti myös Wasted Youth -yhtyeen singlen ”My Friends Are Dead”. The Only Ones hajosi virallisesti vuonna 1982 yhtyeen sisäisiin riitoihin ja Peter Perrettin huumeongelmiin.
Peter Perrett &amp; The One.
Lähes koko 1980-luvun Peter Perrett vietti hiljaiseloa. Hän on kertonut kärsineensä vaikeasta huumeongelmasta, mikä esti häntä esiintymästä. Hän palasi väliaikaisesti takaisin julkisuuteen vuonna 1994 uudella yhtyeellään Peter Perrett &amp; The One. Yhtye julkaisi ensin "Cultured Palate" -nimisen neljän biisin EP-levyn Dwarf Recordsin kautta ennen kuin solmi sopimuksen Demon Recordsin kanssa ja julkaisi albumin "Woke Up Sticky" vuonna 1996. Kappaleesta ”Baby Don’t Talk” tehtiin musiikkivideo. Yhtye hajosi jo samana vuonna Peter Perretin terveysongelmien vuoksi, ja laulaja katosi uudestaan julkisuudesta.
Paluu musiikkiin..
Vuonna 2007 Peter Perrett palasi takaisin esiintymislavoille. The Only Ones teki satunnaisesti reunion-keikkoja vuosina 2007, 2014, 2019 ja 2023, mutta uutta studioalbumia yhtye ei julkaissut, vaikka se esitti usein uusia kappaleita keikoilla. 
Huhtikuussa 2017 Perrett ilmoitti julkaisevansa sooloalbumin "How the West Was Won". Levy julkaistiin 30. kesäkuuta Domino-levymerkillä. Levy sai hyvän vastaanoton, ja samalla Domino-levymerkillä julkaistiin myös "Humanworld-"sooloalbumi 7. kesäkuuta 2019"." Albumin julkaisua edelsi kaksi virallista musiikkivideota kappaleista ”Once Is Enough” ja ”I Want Your Dreams” huhtikuussa 2019. 
Sooloalbumi "The Cleansing" julkaistiin marraskuussa 2024 Levyllä vieraili kitaristi Johnny Marr, sekä Primal Scream-yhtyeen johtohahmo, laulaja Bobby Gillespie. Kappaleista ”I Wanna Go with Dignity”, ”Disinfectant” sekä ”Fountain Of You” tehtiin musiikkivideot. 
Yksityiselämä.
Perrett karkasi 16-vuotiaana tyttöystävänsä Xenoulla ”Zena” Kakoullin kanssa, ja he menivät naimisiin vuonna 1970. He ovat edelleen yhdessä. Kakoulli työskentelee vaatesuunnittelijana. Hän toimi The Only Onesin managerina vuosina 1977–1981. Pariskunnalla on kaksi yhteistä lasta, jotka molemmat työskentelevät muusikkoina. 
Peter Perretin pitkät tauot musiikkiuralla ovat johtuneet hänen masennuksestaan ja päihderiippuvuudesta. Perrett on sairastanut myös keuhkoahtaumatautia (COPD) huumeiden käytön seurauksena. Hän asuu Pohjois-Lontoossa.
Diskografia.
The England’s Glory
The Only Ones
Peter Perrett &amp; The One
Sooloalbumit